ການຊ່ວຍເຫຼືອ ຝ່າຍຄ້ານ ຊີເຣຍ ຈະບໍ່ເຮັດໃຫ້ ວິກິດການ ສິ້ນສຸດລົງ (ສະໄລດ໌)
ຣັດ​ເຊຍກ່າວ​ວ່າ ການຕັດສິນ​ໃຈ​ ທີ່​ໄດ້​ປະກາດ​ຢູ່​ກອງ​ປະຊຸມ​ເພື່ອນ​ມິດຊີເຣຍ ຈະຊຸກຍູ້​ພວກ​ຫົວ​ຮຸນ​ແຮງ​ໂດຍ​ກົງ ​ທີ່ຢາກ​ເຂົ້າກຳ​ອໍານາດ​ໃນ​ຊີ​ເຣຍ.
ຣັດເຊຍກ່າວວ່າ ການຕັດສິນໃຈໃນອາທິດນີ້ ທີ່ກອງປະຊຸມ ເພື່ອນມິດ ຊີເຣຍ ໃນຂະນະທີ່ສະຫະລັດໃຫ້ຄຳໝັ້ນສັນຍາ ຄັ້ງໃໝ່ ທີ່ຈະໃຫ້ການຊ່ວຍເຫລືອແກ່ຝ່າຍຄ້ານຊີເຣຍນັ້ນ ຈະບໍ່ຊ່ວຍເຮັດໃຫ້ວິກິດການທີ່ດຳເນີນມາເກືອບສອງປີແລ້ວ ນັ້ນ ສິ້ນສຸດລົງແຕ່ຢ່າງໃດ ຢູ່ໃນຖະແຫລງການສະບັບນຶ່ງໃນວັນສຸກມື້ນີ້ ກະຊວງການ ຕ່າງປະເທດ ຣັດເຊຍກ່າວວ່າ ການຕັດສິນໃຈທີ່ໄດ້ປະກາດ ຢູ່ກອງປະຊຸມເພື່ອນມິດ ຊີເຣຍ ທີ່ກຸງໂຣມ ຈະ “ເປັນການຊຸກ ຍູ້ແກ່ພວກຫົວຮຸນແຮງໂດຍກົງ” ທີ່ຢາກເຂົ້າກຳອໍານາດໃນ ຊີເຣຍ ໃນວັນພະຫັດວານນີ້ລັດຖະມົນຕີການຕ່າງປະເທດທ່ານ John Kerry ໄດ້ປະກາດໃຫ້ການຊ່ວຍເຫລືອ 60 ລ້ານ ໂດລາໃນທັນທີແກ່ພວກຝ່າຍຄ້ານຊີເຣຍ ຮວມທັງອາຫານ ອຸປະກອນການແພດ ແລະການຊ່ວຍເຫລືອໂດຍກົງ ທີ່ບໍ່ ແມ່ນອາວຸດ ໃຫ້ແກ່ກໍາລັງບາງກຸ່ມຂອງເຂົາເຈົ້າ ທ່ານ Kerry ເດີນທາງຕໍ່ໄປຍັງເທີກີໃນວັນສຸກມື້ນີ້ ເພື່ອເຈລະ ຈາຫາລືກ່ຽວກັບວ່າຈະໃຫ້ການຊ່ວຍເຫຼືອເພີ້ມຕື່ມຢ່າງໃດຈຶ່ງຈະດີທີ່ສຸດສຳລັບ ພວກຕໍ່ຕ້ານ ໃນຂະນະດຽວກັນ ບັນດາກຸ່ມຝ່າຍຄ້ານ ໄດ້ລາຍງານຄວາມຮຸນແຮງທີ່ເກີດຂື້ນໃໝ່ໆທົ່ວຊີເຣຍ ອົງການສີ້ງຊອມສິດທິມະນຸດຊີເຣຍທີ່ມີຫ້ອງການໃນອັງກິດກ່າວຕໍ່ວີໂອເອວ່າ ຊາກສົບຂອງຜູ້ຊາຍ 10 ຄົນ ໄດ້ຖືກພົບເຫັນຖີ້ມໄວ້ຢູ່ໃກ້ທົ່ວນາແຫ່ງນຶ່ງໃກ້ກັບນະຄອນຫລວງດາມັສກັສ ລາຍ ງານແຈ້ງວ່າ ສົບຂອງຜູ້ຊາຍຄົນນຶ່ງໄດ້ຖືກຕັດອອກເປັນຕ່ອນໆ ແລະຄົນອຶ່ນໆໄດ້ຖືກຍິງຢູ່ຫົວ ພວກເຂົາເຈົ້າແມ່ນໃຜ ບໍ່ເປັນທີ່ຊາບໄດ້ ກຸ່ມດັ່ງກ່າວຍັງເວົ້າວ່າ ການສູ້ລົບກັນໄດ້ເກີດຂື້ນໃນວັນສຸກມື້ນີ້ ຢູ່ໃນເຂດຂັດແຍ້ງກັນ ທີ່ແຂວງ Aleppo ແຂວງ Reef Dimashq ແລະແຂວງ Hama ລາຍງານທັງໝົດນີ້ຍັງບໍ່ທັນໄດ້ຮັບການຢືນຢັນຈາກ ແຫຼ່ງຂ່າວທີ່ເປັນອິດສະລະເທື່ອ